Pia Gjellerup (S), 2006-01-12:
Jeg skal forelægge den socialdemokratiske ordførertale på vegne af fru Karen Klint, som ikke kan være her i dag.
Derfor er der mange medlemmer, der er engageret i konferenceaktiviteter andetsteds og ikke kan være i Folketingssalen, og derfor skal jeg på fru Karen Klints vegne forelægge Socialdemokratiets holdning.
For os er det en betingelse, at det frie valg skal kunne foretages under forhold, hvor kvaliteten i serviceydelserne sikres for alle og ikke kun for de ressourcestærke borgere, der forstår at shoppe i oplysninger på nettet eller anden form for borgerinformation, og slet ikke, hvis kvaliteten af disse oplysninger ikke er høj og ikke er udtryk for et særligt udvalg af nogle målepunkter, som ikke nødvendigvis har med kvalitetsmåling at gøre.
Vi vil ikke være med til at udbygge et frit valg-system, hvor de offentlige tilbud ikke må få samme muligheder for udvikling af tilbud, herunder f.eks. den tilbagevendende diskussion om adgang til for det offentlige også at udbyde tilkøbsydelser, som privat ejede eller selvejende udbydere kan få.
Vi vil gerne være med til at øge det frie valg, men vi vil ikke være med til at opbygge et kostbart og administrativt tungt informationssystem, som er med til at flytte sparsomme offentlige ressourcer fra den service, der skal komme ud til borgerne, til bureaukratiet, hvor det offentlige så oven i købet også bliver ansvarlig for oplysningerne om de private udbydere.
Og vi vil ikke gøre det offentlige serviceområde til en markedsplads, hvor borgerne vælger til og fra uden hensyn til helheden.
Det at vælge med fødderne er ikke en sikker garant for borgernes retssikkerhed, det er en øgning af de stærkes ret i en række sammenhænge, det kan ske på bekostning af andres muligheder, og dér siger vi stop.
Det er også en forudsætning for os, at forhold, der sammenlignes i informationsmaterialet, reelt kan sammenlignes, og at de sammenlignelige forhold har reel betydning for kvaliteten i forhold til den enkelte borgers behov.
Lovforslaget har således flere indholdsmæssige problemer, og dem kunne man måske justere en del på.
Man kunne øve sig ved en række forsøg, og man kunne udvælge nogle områder at gøre det på, men man kommer så oven i købet med det på et tidspunkt, hvor det er ganske overordentlig vanskeligt at få ret meget overblik og få skrabet yderligere ekstraordinære ressourcer frem.
Det, at timingen er dårlig, kom i øvrigt meget tydeligt til udtryk i mandags, den 9. januar, på ministerens konference for borgmestre og formænd for sammenlægningsudvalgene i de nye kommuner.
Der blev meget tydeligt taget afstand fra striben af den slags forslag fra Folketinget, der dirigerer mere og mere med nogle bureaukratiske elementer, som ikke gør servicen bedre, men som gør bureaukratiet større.
Kommunerne vil i en hel række sammenhænge være udsat for, at det vil være nødvendigt at gøre, ønskeligt at gøre for at sikre borgerne en sikker retsstilling, men nu har kommunalbestyrelsesmedlemmer og kommunalbestyrelsernes medarbejdere jo i høj grad andre opgaver at tage sig af for at sikre, at borgerne får nogle ordentlige kommuner at arbejde i.
Derfor er timingen faktisk gal.
Flere af høringssvarene kunne fremhæves.
Jeg vil nævne et par stykker af dem, væsentligst fra bruger- og borgerorganisationer, der ikke bare ønsker et helt frit marked.
Ikke mindst FOLA siger det meget direkte: »For os som forældreorganisation er det afgørende, at vore børns daginstitutionsliv fortsat er et fælles samfundsanliggende.«
Og det kvalificerer FOLA så i en række konkrete kritikpunkter og en række konkrete ønsker Fttmo036.fm Page 2581
Friday, March 10, 2006 4:42 PM
til en udformning af, hvordan man kan gennemføre et bedre frit valg end det, der lægges op til her.
Jeg synes, det er klogt at lytte til nogle af dem, der virkelig sidder med fingeren på pulsen med hensyn til netop det, der handler om at varetage interessen for borgerne.
Skole- og Samfund kritiserer ligeledes valget af informationer, der skal indgå i den sammenlignelige brugerinformation, og de fremhæver først og fremmest, at karaktererne, der offentliggøres, nemlig ikke først og fremmest afspejler kvalitetsforskelle på skolerne, men elevernes socioøkonomiske baggrunde.
Det er vi fra Socialdemokratiets side fuldstændig enige i.
Vi stemte imod offentliggørelsen, og vi vil selvfølgelig ikke kunne stemme for et forslag, hvor det er et af kardinalpunkterne.